Lausunnon antaminen Oikeusministeriön työryhmämietinnöstä Käräjäoikeusverkoston kehittäminen

2/07/071/2008

Kh  § 13	
	
Oikeusministeriö pyytää kunnan lausuntoa 31.1.2008 mennessä oikeusministeriön työryhmän mietinnöstä Käräjäoikeusverkoston kehittäminen. 

Mietintö on luettavissa www.om.fi kohdassa julkaisut/ työryhmämietintöjä/ 2007:12 Käräjäoikeusverkoston kehittäminen.

Käräjäoikeusverkoston kehittäminen on osa käräjäoikeuksien rakenneuudistusta. Samaan aikaan on vireillä kiinteistöjen kirjaamisasioiden sekä riidattomien velkomusasioiden käsittelyn kehittäminen. Kehittämishankkeiden tarkoituksena on kohdentaa voimavarat käräjäoikeuksien ydintehtäviin.

Rakennemuutoksen taustalla on useat tuomioistuinlaitoksen toimintaympäristössä tapahtuneet muutokset kuten väestökehitys, muuttoliike, kansainvälistyminen sekä lainsäädännön muutokset ja tekninen kehitys. Toiminnan uudelleen arvioimiseen on antanut aihetta lisäksi se, että tuomioistuimilta edellytetään muiden valtion organisaatioiden tavoin entistä suurempaa tehokkuutta ja tuottavuutta.

Työryhmä esittää käräjäoikeuksien yksikkökoon suurentamista ja perustelee esitystään mm. seuraavilla seikoilla:

•	Ammattitaidon kehittäminen ja käräjäoikeuden kilpailukyky
•	Tehtävien tasaisempi jakautuminen käräjäoikeuksien kesken
•	Lainkäytön painopisteen siirtyminen käräjäoikeuteen
•	Tuottavuusohjelman toteuttaminen
•	Henkilökohtaisen asiointitarpeen väheneminen

Työryhmä ehdottaa, että käräjäoikeukden toimipaikkoina olisivat tulevaisuudessa 25 pääkansliaa, 5 sivukansliaa ja 30 istuntopaikkaa. Ehdotuksen mukainen muutos merkitsisi käräjäoikeuksien vähenemistä 1.10.2007 mukaisen tilanteen mukaisesta 53 käräjäoikeudesta alle puoleen.

Kymenlaakson osalta työryhmä esittää Kouvolan ja Kotkan käräjäoikeuksien yhdistämistä siten, että pääkanslia sijaitsee Kouvolassa ja sivukanslia Kotkassa. Samalla Haminan sivukanslia esitetään lakkautettavaksi.

Kotkan sivukanslian säilyttämistä työryhmä perustelee seuraavasti: Kotkan käräjäoikeuden tuomiopiirissä on noin 82.000 asukasta. Etäisyys Kouvolaan on noin 56 kilometriä. Kotkan seutu muodostaa talousalueen ja itärajan liikenne tuottaa juttuja käräjäoikeuden käsiteltäväksi. Ottaen huomioon myös saapuvien asioiden määrän työryhmä katsoo, että näiden syiden takia Kotkassa tulisi säilyttää Kouvolan käräjäoikeuden sivukanslia.

Valmistelija: Kunnanjohtaja Marjatta Pahkala, puh. 0207 629 201

Ehdotus	Kunnanhallitus toteaa lausuntonaan, että Kotkan ja Kouvolan yhdistettyjen käräjäoikeuksien pääkanslia tulisi sijoittaa Kotkaan ja että Haminan sivukansliaa ei tulisi tässä yhteydessä lakkauttaa.

Perusteluina Kymenlaakson pääkanslian sijainnille ja Haminan sivukanslian säilymiselle kunnanhallitus toteaa seuraavaa: 

Virolahdella sijaitsee itärajan vilkkaimmin liikennöity Vaalimaan rajanylityspaikka ja varsinkin raskaan liikenteen määrä  kasvaa nopeasti. Raja-asema ja liikenteen kasvu työllistävät osaltaan myös käräjäoikeutta. Mikäli Haminan sivukanslia lakkautettaisiin, asiointi käräjäoikeudessa vaikeutuisi huomattavasti Haminan, Miehikkälän ja Virolahden alueella mm. välimatkojen pitenemisen takia. Tämän vuoksi onkin perusteltua, että käräjäoikeuden pääkanslia sijoitettaisiin Kotkaan ja Haminan sivukansliaa ei lakkautettaisi. 

Päätös	Ehdotus hyväksyttiin yksimielisesti.

	Otteen oikeaksi todistaa  
	
	Virolahdella	 23.1.2008

	virallisesti	___________________________________
			Heikki Arpiainen
			pöytäkirjanpitäjä

JAKELU 	oikeusministeriö oikeushallinto-osasto
	kirjaamo.om@om.fi